༄། ། རང་རྣམ་མཛེ་འུར་འདེད་ཆེན་མོའི་གསུང་མགུར། །  བུ་ངས་གསང་སྔགས་རྡོ་རྗེ་ཐེག་པ་ལ། ། ཚད་ལྡན་བླ་མ་རིན་ཆེན་བཙལ། ། སངས་རྒྱས་དངོས་ཀྱི་འདུ་ཤེས་སྐྱེས། ། རྗེ་བཙུན་སྐུ་ཡི་དཀྱིལ་འཁོར་ལ། ། དབང་ཡོངས་སུ་རྫོགས་པ་མང་དུ་ཞུས། ། སྐུ་གསུང་ཐུགས་ཀྱིས་བྱིན་གྱིས་བརླབས། ། ལུས་སེམས་གཉིས་ཀྱི་གནས་ལུགས་ལ། ། ལམ་ཉམས་སུ་ལེན་པའི་གདམས་ངག་གནང་། ། དོན་གཉིས་སུ་མེད་པར་ཉམས་སུ་མྱོང་། ། དུས་དང་གནས་སྐབས་དེ་ཙམ་ན། ། ཡུན་རིང་པོ་བསྟེན་ལོང་མ་བྱུང་བར། ། ཁོང་འཇིག་རྟེན་མགོན་པོ་མྱ་ངན་འདས། ། གདུང་བའི་སེམས་ལ་ཚུགས་ཐབས་མེད། ། འཇིག་རྟེན་མགོན་པོའི་བཀའ་དྲིན་དྲན། ། གཅིག་པུར་རི་ཁྲོད་དབེན་གནས་བསྟེན། ། འཇིག་རྟེན་ཆོས་བརྒྱད་རྒྱབ་ཏུ་བསྐྱུར། ། ལྟོ་གོས་གཉིས་ལ་ཞེན་པ་བཅད། ། སེམས་གཉིས་མེད་ཀྱི་ངང་ལ་རྒྱུན་ཏུ་བསྒོམ། ། བླ་མ་དམ་པའི་བཀའ་དྲིན་དང་། ། རྒྱུན་ཆད་མེད་པའི་བརྩོན་འགྲུས་ཀྱིས། ། སྔོན་ཐོག་མེད་ཀྱི་དུས་ནས་བསགས་པ་ཡི། ། ལས་ངན་གྱི་སྡིག་སྒྲིབ་དུས་འདིར་སྨིན། ། ནད་གསོ་བར་དཀའ་བའི་མཛེ་ནད་བྱུང་། ། ཤི་ན་དགའ་བའི་བསམ་པ་སྐྱེས། ། སྤྲང་པོ་རི་ཁྲོད་དགོན་པར་ལུས། ། གདམས་ངག་གི་བེའུ་བུམ་ཕྱོགས་ན་མེད། ། ཁྱོད་ནའམ་ཟེར་བ་མི་གཅིག་མེད། ། སྔགས་དང་སྨན་ཡང་བྱེད་མཁན་མེད། ། དུས་དང་གནས་སྐབས་དེ་ཙམ་ན། ། སྐྱབས་འགྲན་ཟླ་མེད་པའི་བླ་མ་ལ། ། གཡོ་སྒྱུ་མེད་པའི་མོས་གུས་དང་། ། ནད་སེམས་སུ་ཤེས་པའི་ཏིང་འཛིན་ལ། ། ངས་རྒྱུན་ཆད་མེད་པའི་དྲན་པ་བསྟེན། ། ཞག་གསུམ་དྲོ་བཞིའི་ནང་པར་ན། ། མི་ཁོ་བོའི་ལས་ངན་རང་སར་དག། རྒྱུ་འབྲས་ཀྱི་རྟེན་འབྲེལ་ཚན་གཅིག་གོ། ། ཟབ་མོ་གསང་སྔགས་ཀྱི་གཏེར་ཁ་བྱེ། ། གཉིས་མེད་འོད་གསལ་ཆེན་པོ་ལ། ། མཉམ་རྗེས་གཉིས་ཀྱི་འཛིན་པ་དག། རྣལ་འབྱོར་གྱི་དབང་ཕྱུག་ཡིན་ནམ་སྙམ། ། ལས་ངན་དྲག་པོའི་མཛེ་ནད་ལ། ། སྟོང་པ་སྙིང་རྗེའི་གདམས་ངག་གོ། ། འུར་དེད་ཆེན་པོར་ཡོངས་སུ་གྲགས། ། བླ་མ་དམ་པའི་བྱིན་རླབས་འདྲ། ། གོང་མའི་ཞབས་ཏོག་བྱ་བློ་སྐྱེས། ། སྐུ་གསུང་ཐུགས་ཀྱི་རྣམ་ཐར་བསླབ། ། ཟ་འདོད་འབོག་བཅོལ་གྱི་སྤྱོད་པ་ཡིས། ། ཤ་ཆང་གི་ཚོགས་འཁོར་མ་བྱས་པས། ། འགྲོ་མགོན་གྱི་ཞབས་འདྲེན་མ་བྱས་ཙམ། ། ད་ནི་ཤི་ཡང་མི་འགྱོད་དོ། ། ད་ནི་རྒས་ཀྱང་མི་འཚེར་རོ། ། ཚན་གཅིག་གི་ཚོགས་དཔོན་བྱས་ན་ཡང་། ། བུ་ལ་ཉེ་རིང་མ་བྱས་ཤིང་། ། འཁོར་བ་སྤང་བླང་ངས་མ་བྱས། ། ནོར་ཕྱིར་དམ་ཆོས་ཀྱང་མ་བཤད་དེ། ། ཅི་བྱེད་གོང་མའི་ཁོལ་པོ་བྱས། ། འདུན་པས་སྨྲ་བ་མང་ན་ཡང་། ། ཚོགས་དཔོན་གོང་མའི་རྗེས་སུ་བསླབ། ། སྐྱོབ་པ་ཤཱཀྱ་སེང་གེ་ཡི། ། བསྟན་པའི་ཕུང་འདྲེར་མ་སོང་ཙམ། ། ད་ནི་ཤི་ཡང་མི་འགྱོད་དོ། ། ད་ནི་རྒས་ཀྱང་མི་འཚེར་རོ། ། ། ། ༢༥༽